See on 20 ruutsentimeetri suurune nahale kleebitav transdermaalne plaaster rasestumise vältimiseks. Plaaster kleebitakse puhtale kuivale karvadeta ja vigastusteta nahale kas tuharapiirkonda, kõhule, õlavarre välisküljel või seljale rindkere ülaosas ning iga kord erinevasse kohta, et kaitsta nahka võimaliku ärrituse eest. (1)    Plaastrist imendub iga päev verre ühesugune annus kahte hormooni, östrogeeni ja progestiini. Nagu kombineeritud pilli puhul, nii pärsivad hormoonid ka siin ovulatsiooni, muudavad emakakaela sekreedi tihkemaks ja takistavad emaka sisemise kihi (endomeetriumi) paksenemist.    Teoreetiliselt on rasestumisvastase plaastri tõhusus kuni 99.7 protsenti (aastas rasestub 3 naist 1000st). Praktikas on plaastri tõhusus esimesel kasutusaastal aga 92 protsenti (aastas rasestub 80 naist 1000st) (2). Üle 90  kilo kaaluvate naiste jaoks ei tarvitse plaaster nii tõhus olla (1).    Kõrvaltoimed on samasugused kui rasestumisvastasel pillilgi, kuigi ära tuleks märkida rindade tundlikkuse tõus, ebaregulaarne määrimine ja veritsus esimeste tsüklite vältel ning ka valulikud menstruatsioonid. Kõik need nähud peaksid vahendi pikemaajalisel kasutamisel kaduma. Lisaks on võimalikud ka sügelus, nahaärritused, vistrikud, ohatis ja mõningad allergilised reaktsioonid. (3)    Pillidega võrreldes ei olegi  plaastril mingeid eeliseid, kuid see võib olla alternatiiviks naistele, kes soovivad proovida mõnda muud rasestumisvastast meetodit. Plaastrit tuleb vahetada kolme järgneva nädala jooksul üks kord nädalas, siis aga teha nädalane paus.    NB! Plaastris sisalduva hormoonijäägi tõttu ei tohi kasutatud plaastrit WC potist alla visata, vaid tuleb pärast nahalt eemaldamist murda keskelt kokku nii , et nahaga kokku puutunud toimeainet sisaldanud pind kleepuks kokku. Seejärel tuleb plaaster panna  originaalpakendisse ning visata ära. Kasutatud plaaster ei tohi pärast äraviskamist sattuda looduskeskkonda.(1)    1. Pharmaca Estica 2007/2008 538-542  2. Trussell, J. Contraceptive efficacy. In: Hatcher RA, Trussell J, Nelson AL, Cates W, Stewart FH, Kowal D. Contraceptive Technology: Nineteenth Revised Edition. New York NY: Ardent Media, 2007.  3. Sibai B. M. et al., 2002 A comparative and pooled analysis of the safety and tolerability of the contraceptive patch (Ortho Evra/Evra). Fertility And  Stability 77(2): S19